Debate: General budget of the European Union for the financial year  - all sections
Date: TUESDAY, 18 OCTOBER 2022
Speaker: Nicolae Ştefănuță
Country: Belgium
Language: RO

Dar astăzi vorbim despre bugetul Uniunii Europene, banii pe care îi avem și ce vom face cu ei.  Spunea Martin Luther King, domnule comisar, doamnă președintă, colegii mei raportori din umbră, că „măsura noastră nu este locul în care ne aflăm atunci când avem confort, când avem pace, ci locul în care suntem atunci când avem încercări și necazuri.”  Când am fost numit raportor pentru bugetul Uniunii 2023, m-am simțit onorat pentru că urma redresarea economică.  Însă, pentru mulți europeni, pentru majoritatea europenilor, anul acesta este anul inflației, este anul frigului din case, iar pentru milioane de ucraineni este cel mai negru an. Anul care le-a luat pe cei dragi, le-a luat casele, anul care i-a făcut pe oameni, din oameni normali cu casele lor, în strămutați, în refugiați. Anul în care viața li s-a schimbat. În această încercare, curajul și demnitatea lor ne-au emoționat. Ucrainenii ne-au adus aminte ce prețioase sunt democrația, pacea, libertatea. Ei pentru asta luptă și pentru asta trebuie să luptăm și noi.  Noi nu ne lăsăm bătuți, stăm în picioare și spunem azi uniți, că Uniunea Europeană arată curaj așa cum nu a mai făcut-o niciodată. Cu cuvinte, cu fapte, cu bani, cu arme, acolo unde distruge Putin, noi trebuie să reconstruim. Acolo unde alungă Putin, Europa trebuie să primească cu brațele deschise. Acolo unde Putin aduce spaima și teroarea, Europa aduce pace și liniște.  Bugetul Uniunii Europene trebuie să fie un scut pentru democrația europeană și trebuie să arate un lucru simplu: că suntem uniți și la bine, și la greu.  Dăm astăzi răspuns prin buget la trei mari probleme ale oamenilor, ale cetățenilor.  1. Avem un război la graniță care ne afectează și pe noi. Nu putem accepta ca dictatorii să câștige acest război. Ucraina trebuie să câștige pentru ca democrația și regulile să dureze. Dacă nu, suntem toți în pericol, suntem noi în pericol.  Acest război are consecințe în Ucraina, dar și în Moldova și în toate țările Uniunii. De aceea am mărit bugetul acolo unde războiul a lăsat consecințe grave. 853 de milioane de euro pentru consecințele războiului din Ucraina și Europa, pentru a ajuta refugiații, pentru a avea bani pentru propria noastră apărare, pentru mobilitatea noastră militară. Bani pentru tineri prin Erasmus+. Bani pentru Moldova care are mare nevoie de ajutor acum. Bani pentru ca toate statele noastre să facă față fluxului de oameni, și statul dumneavoastră, domnule președinte, a fost mult încercat în această perioadă.  2. Avem o criză energetică majoră, cu un preț foarte scump, pe care îl plătim. Pe toate facturile la energie din iarna aceasta ar trebui să apară fața lui Vladimir Vladimirovici Putin, pentru că oamenii, toți europenii, suferă și suferă din cauza lui. Dar noi nu putem doar să arătăm unde este vina. Trebuie să dăm răspunsuri clare oamenilor.  Așa că Parlamentul propune peste 533 de milioane de euro, mai mult de jumătate de miliard pentru energie, prin ajutor pentru facturi la energie, ajutor pentru surse regenerabile de energie și adaptare la schimbări climatice. Acești bani trebuie completați, desigur, cu programul REPowerEU și cu alți bani, pentru a nu lăsa economia europeană să cadă din cauza energiei.  Cetățenii trebuie să aibă acces la energie ieftină și sigură în această iarnă, iar dacă am învățat ceva ca europeni din pandemie, este că împreună suntem mult mai puternici. Atunci când statele au dat răspunsuri separat, Uniunea Europeană a avut de suferit și vedem asta și în cazul Italiei astăzi.  3. Ultima prioritate, doamna președintă, și vă rog să îmi permiteți să închei, este economia și societatea europeană. Sănătatea trebuie să rămână o prioritate în Europa, altfel nu am învățat nimic din pandemie. Statul de drept și valorile UE nu trebuie să se schimbe în vremuri de criză. Trebuie să susținem cultura și trebuie să susținem organizațiile societății civile și valorile europene. Churchill, în timpul celui de-al Doilea Război Mondial a spus așa: „Dacă nu susținem acum cultura, dacă tăiem banii, pentru ce mai luptăm cu arme?” Exact așa trebuie să fie și filosofia noastră și să nu renunțăm la valori.